O`zbekiston ayollar milliy terma jamoasi AQSh'ga yo`l olmoqda (foto)

9-12 aprel kunlari O`zbekiston ayollar terma jamoasi AQShda ikkita o`rtoqlik uchrashuvi o`tkazadi.
O`zbekiston Futbol Assosiasiyasi buni ma`lum qildi.
Qayd etilishicha, O`FA birinchi vise-prezidenti Ravshan Ermatov safar oldidan jamoa bilan uchrashdi.
"Birinchi navbatda, Amerika safari oldidan Assosiasiyamiz prezidenti Abdusalom Azizov nomidan barchangizga omad va oq yo`l tilaymiz! Yaxshi ma`lumki, AQSh terma jamoasi amaldagi jahon chempioni hisoblanadi va tarixda eng ko`p — 4 marta ushbu sovrinni qo`lga kiritgan. Bu o`rtoqlik o`yinlari bizning jamoa uchun katta tajriba vazifasini o`taydi. Chunki oldinda jiddiy musobaqalar bor va biz oldimizga yuqori maqsadlar qo`yganmiz. Shu sababli terma jamoa boshqaruviga Midori Honda kabi malakali mutaxassis taklif etildi. Kuchli jamoalar bilan uchrashuvlar esa jamoamiz saviyasi oshishiga xizmat qiladi", -dedi Ermatov.
Ma`lumot uchun, O`FA tomonidan so`nggi paytlarda ayollar futbolini rivojlantirish, mavjud sharoit va kamchiliklarni o`rganib borish hamda ularni bartaraf etish, tizimni isloh qilishga katta e`tibor qaratilmoqda. Ayollar futboli qo`mitasi tashkil etilib, iste`dodli futbolchilar tarbiyalash, malakali murabbiy, shifokor va psixolog mutaxassislarni jalb etish, ularni barcha turdagi lisenziyaga bepul o`qitish tizimi yo`lga qo`yilgan. Osiyoda bu yo`nalishda etakchi mamlakat bo`lmish Yaponiyadan mutaxassislar jalb etilgani aytiladi. Ta`kidlanishicha, terma jamoalarga xorijiy yig`inlar va kuchli raqiblar bilan o`rtoqlik o`yinlari muntazam tashkil etib kelinmoqda.